**Referat for møte i Læringsmiljøutvalget**

**Tid: 26.11.2021 kl. 08:30-10:30**

Til stede:

Christine Ruud - Leder

Sandra Mari Miller - Utvalgsmedlem

Marita Lindgaard Stivang – Vara

Annette Veberg Dahl - Utvalgsmedlem

Ann-Charlot Brandstorp - Nestleder

Margrethe Karijord Johnsen - Utvalgsmedlem

Marlene Mathisen - Utvalgsmedlem

Tommy Payne - Møtesekretær

Forfall:

Daniel Paulsen - Utvalgsmedlem

Sara Adele Haugen - Utvalgsmedlem

Observatører:

Preben Reinaas Rotlid

Vedtakssak: Referat og saksliste 5 min

Forslag til vedtak:

Referat fra møte 21.10 og saksliste ble godkjent.

Orienteringssak: Fagdag 2021 v / Christine og Ann-Charlot 10 min

Fagdagen ble gjennomført ved Studiested Fredrikstad. Arrangementet ble også strømmet digitalt.

En del påmeldte som ikke møtte opp hvor det også bør vurderes å gjennomføre fagdag på engelsk ved neste anledning (en del internasjonale studenter som meldte seg på men ikke deltok).

Informasjon om arrangementet bør ved neste anledning annonseres noe tidligere (helst en måned) slik at det gis bedre tid til å planlegge deltakelse.

*Program for dagen som følger:*

*12:00 – 12:30 Motivasjon hos studenter og ansatte – lunsj-samtale med rektor Lars-Petter Jelsness-Jørgensen*

*12:30 – 12:35 Pause*

*12:35 – 13:45 Tilbake på campus, hva tenker studentene? Studentprat med Sandra Miller og Christine Ruud*

*13:45 – 14:30 Pause*

*14:30 – 16:00 Økt trygghet og forståelse – Seksuell helse i mellommenneskelige relasjoner med Marita Andersen*

Orienteringssak: Vernerunder for studenter / v Christine og Ann-Charlot 15 min

Skjema for bruk til gjennomføring av vernerunder begynner å bli klart, hvor seksjonsleder for eiendom Rolf-Eirik Bexrud gjør en siste justering sammen med HMS ansvarlig Ruth Åsa Lier. Tid for gjennomføring av vernerunde for studenter vil bli satt i løpet av et par uker. Da vernerunder må gjennomføres utenom undervisningstid vil det sees på muligheter for gjennomføring etter semestersutt i desember.

Orienteringssak: Tiltak til faglig og sosialt fellesskap knyttet til eksamen / v Preben 10 minutter

Prosjektet *Plutselig eksamen – hva nå?* hadde oppstart i uke 41, hvor første samling / avspark opplevede godt oppmøte med 18 deltakere i Halden og litt færre i Fredrikstad hvor 5 studenter deltok. Tiltaket har til hensikt å skape et sosialt fellesskap rundt eksamen hvor erfarne studenter skal bidra til å skape trygge rammer for studenter som skal ha eksamen. Det gis ikke faglig veiledning men de erfarne studentene deler sine erfaringer og refleksjoner rundt forberedelse og gjennomføring av eksamener.

Prosjektet finansieres gjennom øremerkede midler fra Kunnskapsdepartementet tildelt utdanningsinstitusjoner tidligere i år knyttet til tiltak for faglig oppfølging av studenter som følge av pandemien. Prosjektet skal foregå frem til uke 49 med påfølgende evaluering i uke 50 for eventuelt videre drift / forbedringer. Tiltaket organiseres via Facebook-gruppe (ca. 40 studenter så langt) hvor en avtaler tid og sted for treff omtrent 1 gang i uken / etterbehov.

Det har så kommet mange positive tilbakemeldinger fra deltakerne og tiltaket ledes av dyktige og engasjerte studenter ved begge studiesteder. Det er størst andel andreårsstudenter (som ikke har hatt fysisk eksamen forrige studieår) som deltar i prosjektet.

Vedtakssak: Høringsutkast til campusutviklingsplaner for campus Halden og campus Fredrikstad / v Christine og Ann-Charlot 30 minutter

Da det har ikke kommet inn innspill fra utvalgets medlemmer i saken, gis leder og nestleder ansvar å utforme endelig høringssvar med bakgrunn i gjennomgang og diskusjon i møte. Høringsfrist er fredag 3. desember.

Momenter som ble diskutert og følgelig danner bakgrunn for utforming av høringssvar fra utvalget:

* Utvalget ønsker Campusutviklingsplanene velkommen da disse gir forutsigbare rammer og føringer for videre utvikling av studentenes læringsmiljø. Det skisseres mange gode tiltak og et fokus på alle aspekt av studentenes studie – og læringsmiljø er viktig både for studentene, de ansatte og institusjonen. I tillegg til å bygge under høgskolens mål og strategier, skal planen også ivareta ytre krav og da særlig ulike aspekt knyttet til bærekraft. Utvalget er opptatt av at planen på en god måte balanserer studentenes behov på den ene siden og ytre krav på den andre siden.
* Utvalget er kjent med at det er krav til campusutviklingsplaner i sektoren og at dette danner ulike utgangspunkt for de mange prosesser som hører med i utviklingen av slike. Når det gjelder spørsmål om hvorvidt fremtidsbildet er realistisk i et såpass langt tidsperspektiv, er dette i utgangspunktet vanskelig å vurdere. Utvalget opplever derfor at kunnskapsgrunnlaget som ligger til grunn for høringsutkastet kunne ha vært grundigere og mer analytisk enn de data som er benyttet. Nasjonale og globale trender langs en rekke variabler er viktige, samtidig som det er sentralt å se dette i egen kontekst og hvilke behov og forhold som særpreger HiØ og vår region. Fremtidsbildet fremstår derfor kanskje mer som *ønskede* tilstander enn *realistiske* tilstander. Det kan for eksempel være grunn til å tro at mange studenter (og kanskje i enda større grad i fremtiden) ikke har mulighet til å tilbringe tid på campus utover undervisningstid da de er i livssituasjoner som ikke harmoniserer med en slik visjon.
* Campusutviklingsplanene for de to studiestedene bærer preg av å være to relativt ulike dokumenter. Utvalget mener det ville ha vært en fordel om disse i økt grad hadde vært harmonisert slik at det hadde gitt et mer helhetlig bilde av HiØ som sådan. Felles mål, strategier og visjoner bør gjenspeiles slik at en bedre får et totalinntrykk av fremtidens HiØ, samt at en kan dra veksler på hvilke styrker og svakheter som kan utfylle hverandre på tvers av campus når en utvikler tiltak. Dette skaper også noe usikkerhet rundt om høgskolen i fremtiden skal være en ett - eller fler - campus – institusjon.
* Fra studentperspektivet er det positivt med flere sosiale møteplasser og gode undervisningsrom som ivaretar mangfoldige undervisnings - og arbeidsformer. For ansatte må det sees nærmere på type arbeidsplasser ut fra arbeidets egenart. Det bør derfor i denne sammenheng skilles på hvilke behov de ansatte har ut fra deres arbeidsområder og på hvilken måte de har kontakt med studentene. I denne sammenheng ønsker utvalget å løfte frem høgskolens planer om etablering av et førstelinjesenter og hvordan dette sees i sammenheng med campusplan. Beskrivelsen av at arbeidssteder i soner skal være helt eller delvis adskilt fra studentområdene harmonerer ikke med et slikt senter. Samtidig er utvalget opptatt av at mangfoldet av studentmassen ivaretas ut fra et inkluderende perspektiv hvor terskelen for å ta kontakt med ansatte som jobber i første linje skal være lav. Dette betyr at det må være variasjon i hvordan studenter kan ta kontakt for hjelp og bistand slik at dette danner utgangspunkt for utforming av arealer hvor studenter kan møte ansatte.
* Utvalget ser ikke at det er beskrevet hvor / hvordan studenter skal gjennomføre eksamener og hvilke arealer som er avsatt til dette. Spørsmål om fysisk og digital gjennomføring hører følgelig hjemme i en slik beskrivelse.
* For å legge til rette for et levende campus med mye studentaktivitet også utenom ordinær undervisningstid, foreslår utvalget at det avsettes arealer til studentenes lag og foreningsaktiviteter (også lagerplass) og ulike studentorganisasjoner. Disse bør ha en sentral plassering slik at deres aktiviteter i størst mulig grad blir synliggjort.
* Det er positivt med fokus på miljø og bærekraft. Likevel setter utvalget spørsmålstegn ved fremtidig mobilitet og tilgjengelighet for reisende. Det er viktig å se på geografiske forhold og studentenes bosted og livssituasjon når det blant annet foreslås å gjøre tiltak knyttet til bruk av privat bil. For å sikre livslang læring er det viktig at mangfoldet av studentene har størst mulig grad av fleksibilitet i hvordan de kan forflytte seg til og fra undervisningsstedet. Så lenge det ikke finnes et tilfredsstillende kollektivtilbud som er effektivt nok og dekker de geografiske avstander som gjenspeiles i studentenes bostedsadresser, mener utvalget at en ikke skal redusere parkeringsplasser slik som skissert da dette for mange vil vanskeliggjøre muligheten til å studere ut fra beskrivelsen over. For campus Halden vises det til dialog med blant annet kommune og fylke for å forbedre kollektivtilbudet. Både læringsmiljøutvalget og studentorganene har jobbet opp mot relevant aktører tidligere, uten særlige gevinster. Det er derfor positivt at en ser på alternative mobilitetsløsninger som for eksempel bruk av el-sykler, men her mener utvalget at det også bør sees på i hvilken grad høgskolen i samarbeid med kommunen selv bør legge strategier for å etablere tilbud om gratis transport som en del av å knytte campus og studiebyen sammen. Dette ut fra nevnte erfaringer og gjentatte initiativ for å utvide dagens tilbud om kollektivtransport mellom Remmen og sentrum.
* Mange av tiltakene som skisseres i planene innbefatter store fysiske endringer i blant annet bygg og infrastruktur. I et miljøperspektiv savnes det en vurdering av hvilket avtrykk dette vil ha for klima sett opp mot ønskede gevinster. Dette handler som nevnt tidligere om å ha et godt nok kunnskapsgrunnlag for å fatte beslutninger som vil kunne ha stor innvirkning på bærekraft dersom disse ikke fattes riktig.
* Til sist mener utvalget at fleksibilitet bør være et fundament i alle deler av planene og tilhørende tiltak slik at en i størst mulig grad kan møte fremtidige utfordringer og behov uten at dette krever for store omkostninger for å kunne imøtekomme.

Orienteringssak: Fagdag i samarbeid med Utvalg for utdanningskvalitet v/ Tommy 10 minutter

Det kom ingen konkrete innspill, men medlemmene kan kontakte leder for UKU, Annette Veberg Dahl for forslag innen 2. desember.

Studentrepresentantenes hjertesaker for kommende utvalgsperiode 20 minutter

Sandra beskriver utfordringer knyttet til det sosiale miljøet på eget kull hvor det er behov for at studentene møtes. Det ble foreslått å etablere tiltak slik at studenter kan møtes på tvers av kull og studieprogrammer. Blant annet ble det foreslått å se på mulighet for digitale verktøy for å koble studenter sammen, så som *Studievenn.no* og *Aktivietsvenn.no*. Videre ble det foreslått at utvalgsleder tar dette med videre til studentrådene slik at en kan diskutere om hvorvidt tillitsvalgte kan ta ansvar for å etablere slike sosiale grupper hvor studenter kan bli kjent. Det ble blant annet nevnt at en på Bachelor i internasjonal kommunikasjon har utnevnt en dedikert student som er velferdsansvarlig på programmet og som arrangerer ulike treff etc. Det ble også foreslått at en bør se på muligheten for at ansatte / studieprogramansvarlige kan arrangere sosialt treff med studentene for eksempel ved å arrangere en felles lunsj ved semesterslutt

Eventuelt

De vil bli vurdert å avlyse siste møte for semesteret den 9. desember. Dette da det kun er to uker til, hvor det i så tilfelle derfor foreslås første møte neste semester onsdag 12.01 klokken 08:30 – 10:30.